b'\n_START_ARTICLE_\nDagbladet (1888)\n_START_PARAGRAPH_\nDagbladet oli Helsingiss\xc3\xa4 vuonna 1888 ilmestynyt ruotsinkielinen sanomalehti._NEWLINE_Dagbladetin julkaisija ja p\xc3\xa4\xc3\xa4toimittaja oli edellisen\xc3\xa4 vuonna lakannutta Helsingfors Dagbladia pitk\xc3\xa4\xc3\xa4n toimittanut Anders Herman Chydenius. Lehti ajoi edelt\xc3\xa4j\xc3\xa4ns\xc3\xa4 liberaalisten aatteiden lis\xc3\xa4ksi my\xc3\xb6s suomen kielen asiaa. Seitsem\xc3\xa4sti viikossa ilmestynyt Dagbladet sai 3\xc2\xa0000 kappaleen levikin. V\xc3\xa4h\xc3\xa4isten ilmoitustulojen takia lehti osoittautui kannattamattomaksi, ja jo kolmen kuukauden kuluttua sen korvasi vanhojen dagbladilaisten julkaisema uusi Helsingfors Dagblad. T\xc3\xa4m\xc3\xa4kin lehti lakkasi vuoden kuluttua.'